  Наталья Тетерина Туннэ, 8-тӥ тулыспалэ, Ижкарысь Чеберлыко киужъёсъя элькун центрын Дэбес ёросысь Чеберлыко киужъёсъя юртлэн 25 ар тырмонэзлы сӥзем «Яратонэ мынам — Дэбес музъем» адӟытон  усьтӥськиз. Отын возьматэмын со ӧръёс, кудъёсыныз выро но кудъёссэ лякыт утё Дэбесысь усточиос. Соос пӧлын пулэсь но куролэсь лэсьтэм арбериос, пужыё керттӥськон, гынлэсь ужъёс но мукетъёсыз. Адӟытонлэн аспӧртэмлыкез пулэсь лэсьтэм тусьты-пуньыос луизы. Кызьы вераз ивортодэтъя «Удмуртия» агентстволы чеберлыко киужъёсъя юртысь усточи Екатерина Серебренникова, соосты кылдытыны малпан вуиз книгаосысь вашкала удмурт тӥрлыкез адӟыса. Та ӵектонэн ӧнерчи пуэн вырись Николай Ложкинлы вазиськиз. Малпасько, чебер тӥрлык лэсьтоно, улӟытоно асьмелэсь вашкалазэ но чеберзэ Екатерина СеребренниковаПуэн вырись ӧнерчи Николай Ложкин валэктэ, тусьты-пуньыос, вашкала удмуртъёслэн кадь ик, куасьмем но кема возем пужымлэсь лэсьтэмын. Дыр ортчемен писпу кӧня ке сьӧдэктэ, соин ик вылаз пӧртэм суредъёс кылдо. «Кема возем пужым, со кӧня ке сьӧдэктэ. Выль писпуэн ӵошатыса, отын суредэз мукетгес. Екатерина Ювенальевна (Серебренникова - ред.) отын мар ке но тунсыкозэ адӟиз», — шуиз Николай Ложкин. Солэн кылъёсызъя, пу тусьты-пуньы вашкала удмуртъёслэн вӧсяськоназы кутӥське вал, нош туала вакытэ таӵе арбериын конфет яке печення возьыны луэ. «Мынам яратонэ — Дэбес музъем» адӟытон 7 фото Дэбесысь киужъёсъя юртысь эшшо одӥгез ӧнерчи Татьяна Жуйкова пужыё керттӥськонэн но гынэн выре. Со адӟытонэ керттэм дӥсеныз но гынлэсь лэсьтэм чеберъянъёсыныз пыриськиз. Кибашлы огшоры синпель интые пайдаё арбери кылдытыны тырше. Нырысь ик, со удмурт мед луоз, огшоры синпель гинэ ӧвӧл. Лымшоръёслэсь мукетгес мед луоз, малы ке шуоно ми уйпалъёс лыдъяськиськом. <…> Тыршиськом со пайдаё арбериос мед луозы шуыса, чебер маке ӝажы вылын медаз сылы. Кылсярысь, бижутериез дӥсяны мед луоз, дӥсьёсты нуллыны мед луоз Татьяна ЖуйковаНялтас вераса, удмурт пужыё керттӥськонъя «Шуныт тол» элькун адӟытонын Дэбесысь ӧнерчиослэн ужъёссы вылӥ дунъет басьтӥзы. Со сярысь журналистъёслы ёросысь Чеберлыко киужъёсъя юртлэн кивалтӥсез Елена Бушмакина ивортӥз. Со пусйиз, 25 ар — со история, нош ужъюртысь ӧнерчиос арысь аре будо но тунсыко арбериос лэсьто. «Трос-а со, ичи-а со, но одно ик мон шуысал, со история ни — 25 ар. Соин ик вераме потэ, ӧнерчиосмы милям арысь аре будо, тунсыкоесь ужъёс лэсьто. Азьпалаз но милям ужъёсмы но малпанъёсмы бадӟымесь. Асьмеос гинэ кыӵе ке но тунсыко ужъёс ум лэсьтэ, малпаськомы дышетыны,» — пусйиз Елена Бушмакина. Тодэ вайытом, Дэбесысь Чеберлыко киужъёсъя ёрос юртысь ӧнерчи Татьяна Жуйкова «Мир без границ» ӵектосэныз Егитъёслэн проектъёссыя огъяросси конкурсазы 100 сюрс манет грант утӥз. Ӵектос улсын ёросысь сӧсыр егитъёсты чеберлыко киужлы дышетозы. Матысь дыре проект улонэ пыӵалоз, шуиз ужъюртлэн кивалтӥсез Елена Бушмакина. Ватсалом, «Яратонэ мынам — Дэбес музъем» адӟытон Ижкарысь Чеберлыко киужъёсъя элькун центрын 28-тӥ тулыспалозь ужалоз. Тегъёс: Лулчеберет Дэбес Удмуртия киуж  